برېتانوي کتابتون

برتانوئ کتابتون په لندن کي یو تاریخي او څیړنیز کتابتون دی چي د انګلستان ملي کتابتون هم بلل کيږي. یاد کتابتون په نړۍ کې یو له سترو کتابتونونو څخه ګڼل کیږي، او د اټکل له مخي د 170 څخه تر 200 ملیونه پوري اثار، توکي او کتابونه په ځان کي لري. برتانوئ کتابتون په اصل کي یوه غیر دولتي عامه اداره ده چي د کلتور، رسنیو او سپورت ریاست لخوا تمویل کیږي. دا څیړنیز کتابتون د نړۍ په ډیرو ژبو او بېلابیلو بڼو لکه چاپ او ډیجیټل باندي کتابونه، نسخې، ژورنالونه، ورځپاڼې، مجلې، د غږ او موسیقۍ ریکارډونه، ویډیوګانې، پلې سکریپټونه، پیټینټ، ډیټابیسونه، نقشې، ټاپې، چاپونه، نقاشي او نور څیزونه لري. د برتانوي کتابتون په ټولګه کي شاوخوا 14 ملیونه کتابونه ځای پرځای سوي دي، چي د پام وړ لاسوندونه او توکي چي تر 2000 مخکي تر زیږد پورې تاریخ لري، پکښي سته. د معلوماتو له مخي دغه کتابتون د منځپانګي د ترلاسه کولو لپاره یو پروګرام په پام کي نیولی دی، چي له کبله یې هر کال شاوخوا درې میلیونه توکي وراضافه کیږي او ۹٫۶ کيلومتر (۳۱٬۴۹۶ فوټه) په اندازه نوی ځای ورته جوړیږي. د 1973 دمخه برتانوئ کتابتون د برتانوي میوزیم یوه برخه وه، د کتابتون اوسنۍ جوړه سوې ودانۍ د سومرز ټاون په ایستون روډ کې د سینټ پینکراس سټیشن ته څېرمه موقعيت لري. د سینټ پینکراس یاده ودانۍ په رسمي ډول د 1998 کال د جون په 25 نېټه باندي د ملکې الیزابت II لخوا پرانستل سوه.